রাজ্যের পরিষদীয় রাজনীতিতে নজিরবিহীন ‘ধাক্কা’ এড়াল শাসকদল তৃণমূল। দলত্যাগবিরোধী আইনে শাস্তি এড়াতে ১২ বিধায়ককে পদত্যাগের নির্দেশ দিলেন দলীয় নেতৃত্ব। বিভিন্ন দল থেকে আসা ওই বিধায়কেরা এবারের নির্বাচনে তৃণমূলেরই প্রার্থী হতে চলেছেন। তাতে বহিষ্কার এড়ানো কঠিন হতো বুঝেই শেষলগ্নে তাঁদের পদত্যাগের নির্দেশ দেওয়া হয়েছে। 
গত প্রায় পাঁচ বছরে কংগ্রেস, সিপিএম-সহ অন্য বামদলের একাধিক নির্বাচিত বিধায়ক তৃণমূলে যোগ দিয়েছেন। তাঁদের মধ্যে দু’জন ছাড়া বাকিরা দল ছাড়লেও বিধায়ক পদটি ছাড়েননি। সেই কারণেই দলীয় প্রতীকে বিজয়ী ওই বিধায়কদের বিরুদ্ধে সংশ্লিষ্ট দলগুলি দলত্যাগবিরোধী আইনে ব্যবস্থা গ্রহণের দাবি জানিয়েছে বিধানসভার স্পিকারের কাছে। কিন্তু বিধানসভার মেয়াদ শেষের সময়েও এ ব্যাপারে কোনও সিদ্ধান্ত নেওয়া হয়নি। ফলে দলত্যাগ করেও বিধায়কই থেকে গিয়েছেন তাঁরা। এবার নতুন করে নির্বাচনে প্রতিদ্বন্দ্বিতা করতে গিয়ে আইনি জটিলতার কথা ভেবেই সারিবদ্ধভাবে পদ ছাড়তে শুরু করেছেন ওই বিধায়কেরা। দলের নির্দেশ পেয়ে ইতিমধ্যেই ছয় বিধায়ক পদত্যাগপত্র জমা দিয়েছেন স্পিকারের কাছে। তৃণমূল সূত্রের খবর, বাকি বিধায়কদেরও সময় করে স্পিকারের হাতে পদত্যাগপত্র দিয়ে যেতে বলা হয়েছে।
দলত্যাগের ঘটনায় বিদায়ী বিধানসভায় সব থেকে বেশি ধাক্কা খেয়েছে কংগ্রেসই। পরপর দলের ন’জন বিধায়ক তৃণমূলে যোগ দিয়েছেন। তাঁদের বহিষ্কার চেয়ে কংগ্রেস পরিষদীয় দলের তরফে স্পিকারের কাছে লিখিত আবেদন জানানো হয়েছিল। সেই অভিযোগের ভিত্তিতে বিধি অনুযায়ী প্রক্রিয়া শুরু করা হয়েছিল বটে। কিন্তু বিধানসভার মেয়াদ শেষের সময় এসে গেলেও কোনও সিদ্ধান্ত হয়নি। সিপিএমের বিধায়ক ছায়া দলুই, নবীন বাগ ও ফরওয়ার্ড ব্লকের উদয়ন গুহও পরে একইভাবে তৃণমূলে যোগ দিয়েছেন। এবারের বিধানসভা নির্বাচনে তাঁদের সকলেরই তৃণমূলের প্রতীকে নির্বাচনে লড়াই করার কথা। প্রার্থী হিসাবে তাঁরা প্রচারও শুরু করে দিয়েছেন। তৃণমূলের প্রতীকে মনোনয়নপত্র জমা দেওয়ার পর কংগ্রেস বা বামদলের প্রতীকে জয়ী ওই বিধায়কদের বিরুদ্ধে আইনি প্রক্রিয়া সম্পন্ন করতে কোনও বাধা থাকবে না। এই অবস্থায় ওই বিধায়কদের বিরুদ্ধে দলত্যাগবিরোধী আইনে ব্যবস্থা নেওয়ার সম্ভাবনা অনেক বেড়ে যাবে। সেক্ষেত্রে দলের জড়িয়ে থাকা এত বিধায়কের বিরুদ্ধে এক সঙ্গে ব্যবস্থা নেওয়া হলে অন্তত নথি হিসাবে তা ‘ব্যতিক্রমী’ হয়ে থাকবে। সেই ‘অস্বস্তি’ এড়াতেই তড়িঘড়ি পদত্যাগের নির্দেশ।